runetrust/blame-folketinget-dk huggingface dataset:
Søren Kolstrup (EL), 1999-03-25:
Det er jo velkendt, at hr. Steen Gade og Enhedslisten har forskellige forhåbninger med hensyn til, hvad EU kan gøre, og jeg skal ikke ved denne lejlighed blande mig i den tro og det håb, som hr. Steen Gade har, men kan hr. Steen Gade og Enhedslisten ikke blive enige om at konstatere nogle nøgterne forhold: For det første: Netop når det drejer sig om kemi, har vi indtil videre ikke fået noget udspil fra EU, der nytter noget. For det andet: Hvis vi tager ftalaterne, hvad er så grunden til, at vi nu får en lille, uskyldig opstramning af bekendtgørelsen om ftalater i legetøj - o.k., kun for de 0-3-årige - er det ikke netop en sej og vedholdende national indsats, som måske endelig kan sætte en smule skub i tingene andre steder?
Jann Sjursen (KRF), 2002-04-30:
Det er, som om fru Irene Simonsen og Venstre mener, at de er de eneste, der lægger vægt på, at forældre har et ansvar for deres børn, og at vi andre, i hvert fald også Kristeligt Folkeparti, skulle mene, at det var vi nærmest ligeglade med.
Poul Nødgaard (DF), 2002-02-07:
Forslaget sikrer, at der ikke tilføres yderligere renter til Arbejdsmarkedets Feriefond, hvor den ophobede kapital er tæt på eller godt 500 mio. kr. Jeg vil gerne understrege, at forslaget alene gælder for finansåret 2002, og at det er Dansk Folkepartis opfattelse, at lønmodtagerne ud over deres feriepenge også bør have de renter, der løber på i løbet af et år.
Søren Søndergaard (EL), 2021-05-20:
For mig var det meget enkelt: Hvis en kvinde omkommer ved at falde ud fra en høj skrænt på et øde sted, og det så viser sig, at hendes mand kort forinden har forhøjet hendes livsforsikring til det dobbelte, er det naturligvis ikke noget bevis for, at det er ham, der har skubbet hende selv, eller som har hyret nogen til at skubbe hende ud over kanten, men det burde jo være abc, at det dækker et muligt motiv, som bør efterforskes til bunds – helt til bunds og ikke i form af en undersøgelse ved et skrivebord i en rigsadvokatur, men en egentlig politimæssig efterforskning.
Thomas Jensen (S), 2009-05-13:
Så jeg vil spørge ministeren: Når markedet desværre er ved at udvikle sig, som det er, og de her boliger bliver billigere og billigere og det er ved at være rentabelt at kunne finansiere dem inden for den overgangsordning, som jo ligger i det nye lovforslag på almenområdet, er ministeren så positiv over for og villig til at gå ind og se på, hvordan vi kan opkøbe nogle af de lejligheder?
Søren Krarup (DF), 2006-04-28:
Men samtidig er det jo altså sagt, at der er mulighed for at få det, dels hvis der er tale om fysiske eller svære psykiske handicap, dels hvis der er tale om særlige situationer, såsom en familiesituation med en enkelt mor, der ikke har dansk statsborgerskab, og hvor den øvrige del af familien har det.
René Skau Björnsson (S), 2010-04-08:
Jeg er jo glad for, at hr. Martin Henriksen langt om længe, også med stemmer her i salen fra Dansk Folkepartis side, kan støtte de intentioner og det, som vi Socialdemokrater foreslog for nogle år siden, nemlig at få et loft også over den her del af beløbet for maden til vores ældre.
Hans Kristian Skibby (DF), 2017-05-16:
Vi skal have respekt for, at det her er et åbent marked, hvor der skal være konkurrence på lige og fair vilkår, og det betyder jo altså også, at hvis vi går ind med en statslig virksomhed og siger, at vi gerne vil lave et nyt selskab på markedet, og at de både skal stå for udlån til finansiering af erhvervsejendomme og private boliger i landdistrikter, så ville vi allerede der komme ud i nogle gevaldige bølgeskvulp, fordi det så også ville betyde, at der ville være områder i Danmark, som ville blive sorte.
Anders Fogh Rasmussen (V), 2003-06-03:
Det var jo sådan, at fru Marianne Jelved var med til at lave en langtidsplan for dansk økonomi, der sagde, at hvis vi skal have råd til velfærd i fremtiden, må det offentlige forbrug højst vokse med 1 pct. om året frem til 2005 og derefter 0,5 pct.
Mogens Lykketoft (S), 2000-04-04:
Og jeg tror ikke, selv om jeg sagtens kan forstå baggrunden for hr. Duetofts udtalelser om det med friere skattefastsættelse, at det er en god idé at give meget los for en større kommunal skatteudskrivning i et land, som i forvejen har så høj en indkomstskat med alle de forvridninger, en meget høj indkomstskat giver anledning til i en økonomi.
Jes Lunde (SF), 2000-09-07:
Vi ved jo godt alle sammen, at selv for folk, der ikke er ledige og ikke gjort til numre i et system, er det selvfølgelig sådan, at hvis man kommer i gang med en uddannelse, man selv har valgt, fordi man er motiveret for det, man har lyst til det, det er noget, der fanger én, ja, så er der også meget større chance for, at man bliver god og ender med at kunne få et arbejde inden for det, man uddanner sig til.
Sofie Lippert (SF), 2024-01-24:
Da man allerede har udskudt et fag, kommer man altså til at mangle su til det sidste halve år af sin uddannelse, selv om man tjekkede op på reglerne, da man tog en beslutning, der matchede de regler, der var gældende, medmindre man kan begynde at overnormere, og det er de færreste studerende særligt interessede i.
Nick Hækkerup (S), 2011-06-24:
Så er der den diskussion, som også har været berørt et par gange, nemlig hvordan vi undgår den overbeskatning af boligejerne, som DF har lagt op til med beslutningsforslaget, altså ikke så meget det her med ejendomsværdiskatten, hvilket ministeren også har påpeget, men den kommunale grundskyld, hvor der er udsigt til, hvis forslaget bliver gennemført, sådan som DF har formuleret det, at der vil være 20 pct. af de danske boligejere, som ikke får den skattenedsættelse, som de burde få.
Rasmus Prehn (S), 2010-04-07:
Jeg nævnte Esbjergs borgmester, Johnny Søtrup, jeg nævnte KL's næstformand, Erik Fabrin, og jeg synes, finansministeren skulle begynde at forholde sig til, at fremtrædende Venstreborgmestre giver udtryk for, at regeringens udtalelser på området her simpelt hen ikke holder vand.
Keld Albrechtsen (EL), 1999-05-12:
Nu er det jo sådan, at EU's eksperter meget klart har udtalt, at et af de hormoner, som USA bruger ved opdræt af kvæg, kan være kræftfremkaldende, og derfor tog jeg det som en given ting, at ministeren - da han havde muligheden for det forleden - meget klart havde pointeret over for USA's landbrugsminister, at her har vi altså en meget, meget alvorlig sag, hvor USA kræver at få adgang til at sælge produkter, som altså kan være kræftfremkaldende, i Europa, og det vil vi ikke have.
Martin Henriksen (DF), 2011-03-16:
Der er vi fra Dansk Folkepartis side interesserede i at høre, om ikke også ministeren kan have forståelse for, at det altså en gang imellem er nødvendigt at tage lovgivningsredskabet i brug, hvis man ønsker at sende et klart signal og ønsker at gøre det klart for nogle mennesker, at hvis de er i Danmark, betyder det også, at de må tilpasse sig det danske samfund.
Karina Lorentzen Dehnhardt (SF), 2010-01-28:
Man kommer med et forslag om, at flere kan afsone med fodlænke, og det tror jeg såmænd også er sympatisk nok, men det løser jo ikke problemerne, og faktisk vil fodlænke jo også medføre, at de bedste af de indsatte får lov til at afsone i eget hjem, og det betyder, at den masse, man har tilbage i kriminalforsorgen, bliver stadig mere belastet, flere hårde indsatte og flere tungere indsatte, som kræver en særlig og ekstra indsats.
Villy Søvndal (SF), 1999-01-14:
forslaget om, at der skal foretages høring, før en anlægslov fremsættes. Det mener ministeriet er grundlovsstridigt, da man ikke kan indskrænke regeringens ret til at fremsætte lovforslag, men man vil så vidt muligt altid gøre sit bedste for at opføre sig nobelt. Det påstås, at de regler, der gælder for høring i planloven, i praksis allerede overholdes af Banestyrelsen og Vejdirektoratet ved planlægningsundersøgelser og VVM-høringer.
Martin Geertsen (V), 2011-12-14:
Jeg vil tillade mig i stedet at rette et direkte spørgsmål til statsministeren som regeringsleder og til S og SF's ordførere: Hvad er det, man tror det rammer i tidsånden ude i vælgerhavet, som jeg går ud fra har været formålet med den karakteristik, når man kalder kulturen i et andet parti for syg og rådden?
Kristian Thulesen Dahl (DF), 2000-09-06:
Derfor vil jeg gerne spørge hr. Claus Larsen-Jensen, om det ikke gør indtryk på Socialdemokratiet, at diverse professorer og eksperter i offentlig ret og forvaltningsret vurderer, at det, regeringen foretager sig, er at misbruge embedsmændene i et politisk ærinde og misbruge skatteydernes midler til en kamp for dens ja.
Jan Køpke Christensen (FP), 1998-02-06:
Jeg vil godt sige til hr. Jan Petersen, at Fremskridtspartiet selvfølgelig er parat til, at der skal ske en opfølgning i handling af det forslag til vedtagelse, som vi er med til fremsætte, ligesom af statsministerens ord i nytårstalen.
Mette Frederiksen (S), 2016-01-19:
På samme måde gælder det jo med vores kommuner, for det, vi kan iagttage nu, er det, mange af os har forudset og sagt igennem en længere periode, nemlig at når der er så stor en tilstrømning af flygtninge til Danmark, vil der komme et rigtig stort pres på den kommunale velfærd.
Martin Henriksen (DF), 2011-02-22:
Jeg mener, at det er respektløst over for børnene og de unge, og det skal siges igen og igen, så budskabet når helt ud i ghettoen, og så den nødvendige tolerance over for og forståelse for ens børns beslutninger er det, der skinner igennem i forældrenes måde at agere på.
Thomas Danielsen (V), 2014-12-11:
Det kan undre mig lidt, at ordføreren, hr. Lars Dohn, ikke glæder sig over, at man med det her beslutningsforslag samler et flertal, men i stedet for har travlt med at italesætte, at Venstre ikke ved, hvad det er, de nu lægger stemmer til, og at det er imod Venstres politik
Ole M. Nielsen (KRF), 2002-04-17:
Hvis der skulle være plads til 1 pct., og man har brugt 1,3 for meget, skulle der kun være 0,7 tilbage, det passer ikke sammen - nå, det var 1,3 mia. kr., men 1,3 mia. kr. er ikke kun 0,3 pct. af kommunernes forbrug, den mulighed var jeg også inde på.
Jeppe Søe (M), 2024-02-07:
Jeg er ikke sikker på, at en stabil, varig våbenhvile vil gøre andet, end at Hamas igen finder kræfter, men forskellige humanitære våbenhviler vil give den fred og ro, der skal til, for at bl.a. UNRWA kan komme ind med den hjælp, der er nødvendig.
Frank Jensen (S), 1998-11-19:
De to beslutningsforslag fra henholdsvis Kristeligt Folkeparti og Det Konservative Folkeparti pålægger regeringen at fremsætte de nødvendige lovforslag og foretage de nødvendige ændringer af administrative forskrifter med henblik på at bekæmpe udbredelsen af børnepornografi, herunder forslag om skærpelse af straffen for overtrædelse af straffelovens § 235 om børnepornografi, udvidelse af adgang til at foretage indgreb i meddelelseshemmeligheden og pligt til for Internetudbydere at gemme de såkaldte logfiler, dvs. elektroniske spor, i 3 måneder.
Karen Jespersen (V), 1999-11-23:
Det er vi trods alt blevet bedre og bedre til, men jeg synes, det er et af de steder, hvor vi har sovet - og når jeg siger »vi« er det både stat, Folketing, kommuner og amter, fordi vi jo ved, at kommer man hjem fra et behandlingstilbud og er overladt til sig selv med sine gamle problemer, falder man tilbage igen.
Nick Hækkerup (S), 2018-01-19:
Men dertil siger Forsikring & Pension om Caterpillar, som i øvrigt er verdens største producent af entreprenørmaskiner og anlægsmaskiner, at de omhandlede maskiner slet ikke er leveret af Caterpillar, men derimod af den amerikanske regering gennem deres government to government-program, hvilket jo på den baggrund gør en boykot af Caterpillar urimelig.
Søren Søndergaard (EL), 2001-02-08:
, fordi det netop er i den sociale sikringsordning, som er baseret på, at der er nogle kriterier for, hvem der kan få den, at man kan få bredden med, når det gælder den kunstneriske produktion, hvor vi på den anden måde altid ser risikoen for, at det er Tordenskjolds soldater og gengangere. Så det er bredden, det går ud over.
Hans Andersen (V), 2005-06-16:
Men udgangspunktet er altså, at vi efter en årrække med en implementering når frem til, at det er 800.000 kr., som kommunerne som udgangspunkt skal betale for de rigtig dyre tilbud, og det synes jeg er rigtig fornuftigt, for kommunerne bliver jo langt, langt større end i dag, således at de også økonomisk og fagligt er bæredygtige nok til at tage hånd om den her opgave.
Simon Emil Ammitzbøll (LA), 2016-05-09:
Jeg synes, at jeg ret logisk gjorde rede for, hvorfor folketingsmedlemmerne skal følge offentligt ansatte, og jeg kunne godt tænke mig at spørge fru Pernille Skipper, om hun ikke synes, at det er det mest logiske, at de netop følger offentligt ansatte, og det kan der jo blive mulighed for at svare på om lidt.
Frank Dahlgaard (UP), 2000-01-12:
Det, der er sket nu - og det kan jeg forstå at statsministeren bekræfter, for ellers taler han jo imod kendsgerningerne - er, at arbejdsløsheden i Storbritannien og Sverige i dag er klart lavere, end den er i EU som helhed, og at den også er faldet markant i de to lande.
Thorkild Simonsen (S), 1999-11-25:
Siden regeringen tiltrådte, altså i 1993, er udlændingeloven således ændret 14 gange, og det er regeringen naturligvis parat til at gøre igen, hvis der er politisk grundlag derfor. Men det er ikke det samme, som at det har været 14 gange med stramninger.
Anne Baastrup (SF), 2006-04-25:
Vi havde jo for lidt siden en debat med flere aktører, der var noget optaget af det, hr. Martin Henriksen sagde i sin ordførertale, og på stort set alle spørgsmål til hr. Martin Henriksen om, hvorvidt Dansk Folkeparti var med i forliget eller ville lave noget om, eller om Dansk Folkeparti ville sætte en smoking gun for hovedet af undervisningsministeren, hvis han ikke rettede ind, var svarene afvisende.
Søren Kolstrup (EL), 2001-05-02:
Men det, jeg synes er interessant, er, at hvis Socialistisk Folkeparti mener, det er vigtigt, at de ansatte, alle de berørte på en institution, skal have mere indflydelse - og det er jo en central nerve i den folkesocialistiske tænkning, både på danske fabrikker og på uddannelsesinstitutioner - vil hr. Aage Frandsen så ud i det uendelige være mere loyal over for sine forligspartnere i forhold til sit partis grundlag?
Mikkel Dencker (DF), 2013-04-30:
Derfor er vi også trygge ved, at det bliver undersøgt rigtig godt og til bunds, så vi i den sidste ende får et beslutningsgrundlag for, om det er noget, der skal gås videre med. Så derfor skal jeg sige, at vi ser store perspektiver i udvindingen af skifergas i Danmark ikke alene af hensyn til selvforsyningen, men også af hensyn til økonomien.
Ellen Trane Nørby (V), 2010-05-06:
Jeg hører i høj grad den socialdemokratiske ordfører anerkende de mål, vi sætter, og det synes jeg er enormt positivt, for det gør forhåbentlig også, at vi kan komme ind i en konstruktiv debat omkring, hvad det så er for nogle helt konkrete initiativer, vi kan tage for at nå de mål, der er.
Morten Bødskov (S), 2011-11-30:
Vi skal naturligvis sikre, at myndighederne har det rigtige værktøj til hurtigt at kunne sætte ind med fasthed og konsekvens, og regeringen vil derfor i den kommende tid tage stilling til, hvilke nærmere initiativer der er behov for for netop at sikre en mere effektiv forebyggelse og bekæmpelse af ungdomskriminalitet.
Christian Langballe (DF), 2014-06-03:
Jeg mener, det er almindelig sund fornuft, at hvis man har at gøre med en lovgivning, der viser sig at være uhensigtsmæssig – det kan jeg så forstå ordføreren mener den ikke er; den fungerer helt, som den skal – laver man nogle rettelser, korrektioner, får nogle til at kigge på, hvordan den her lov virker i praksis.
Kaare Dybvad Bek (S), 2023-03-22:
Men jeg tror også, det er vigtigt at sige, at som medlem af regeringen har man selvfølgelig et regeringsgrundlag og en prioriteringsliste over de ting, som kommer først i køen, og der har jeg allerede rigeligt med forslag på vej, også nogle, som spørgerens parti vil finde positive.
Jeppe Jakobsen (DF), 2016-06-01:
Er det virkelig stadig væk ordførerens holdning, at det er vigtigere at tage hensyn til de grønlandske politikere end at tage hensyn til de børn, som, måske endda mens vi taler, bliver udsat for noget af det mest vederstyggelige, man kan forestille sig?
Morten Østergaard (RV), 2005-04-29:
Det er jeg fuldstændig enig i, og jeg har også bemærket, at man i andre sammenhænge i forskel lige dele af den lovgivning, som vi nu behandler, af og til henviser til den europæiske menneskerettighedskommissær, men skynder sig at understrege, at det kun er rene kosmetiske ændringer, man foretager, og ingen praksisændring.
Jens Henrik Thulesen Dahl (DF), 2019-11-29:
Jeg ved ikke helt præcis, hvad spidsen af en jetjager koster, men er et par kroner pr. barn pr. dag for meget i forhold til at sikre, at man faktisk får den læring, der svarer til at gå et helt år ekstra i skole i løbet af grundskoletiden?
Tina Nedergaard (V), 2009-04-14:
Portalen vil efter vores opfattelse give forbrugeren bedre mulighed for at notere sig, at et bestemt produkt ikke er anmeldt til de danske myndigheder, hvilket f.eks. i mine øjne altså virker en anelse skummelt og som en advarsel mod at købe, forhandle eller benytte produktet, uagtet at det forhandles i Danmark, og uagtet at det måske kommer ind over grænserne.
Dennis Flydtkjær (DF), 2012-11-22:
Så det er begrundelsen for forespørgselsdebatten, altså for at høre, hvilke initiativer regeringen vil tage for at få grænsehandelen ned og få arbejdspladser tilbage til Danmark, men også for at åbne op for, at Folketingets partier kan komme med deres synspunkter om, hvad vi kan gøre ved det her problem.
Bent Bøgsted (DF), 2014-04-10:
Det er selvfølgelig et tilbud, det kan være svært at sige nej til, for hvis man så skal ind at kigge på, om den ledige selv frit skal vælge, hvem man vil have til at gøre indsatsen de første måneder, vil andre aktører så tilbyde at gøre det gratis, vil jobcentrene tilbyde at gøre det gratis?
Martin Henriksen (DF), 2013-04-05:
Der er altså efter vores opfattelse behov for et langt større arbejde for at kunne iværksætte en bedre strategi mod de alvorlige og omfattende problemer, der er med illegale udlændinge i Danmark, hvorfor det ud over de mere konkrete initiativer i forslaget også foreslås at nedsætte en tværministeriel arbejdsgruppe, som får til opgave at fremlægge en række forslag, som alt andet lige gerne skulle føre til en opprioriteret indsats på området.
Mogens Jensen (S), 2005-12-13:
Det er netop, at vi sikrer lokalradioers og -tv-stationers sendeflader i et kommende kommercielt udbud af radio- og tv-stationer, at vi har sikret, at Kanal København kan fortsætte som græsrodsstation, så den ikke kommer i kommercielt udbud, og at vi har sikret en pulje penge til vigtige målgrupper, som ellers ville få problemer med det regelsæt, der egentlig lå til grund for de nye tilskudsregler, nemlig penge til de studerendes radio og tv, penge til handicappedes radioog tv-produktion, og penge til højskolernes tvog radioproduktion, som vi synes er utrolig væsentlige målgrupper, og som ellers ville blive svigtet – også af SF og Enhedslisten, hvis de ligesom vælger at stemme imod.
Morten Bødskov (S), 2005-11-16:
Der er parlamentarisk kontrol, der er Wamberg-udvalget, som kigger på, hvilke registreringer efterretningstjenesterne foretager, og der er domstolskontrol, og alt afhængigt af, hvor langt vi kommer i de drøftelser, og hvilke initiativer vi får med at gøre, må vi jo finde ud af, hvilke kontrolbeføjelser der skal til.
Peder Sass (S), 2004-11-12:
Er det et spørgsmål, som ordføreren kunne have et eller andet forhold til, altså noget, der gør, at man behandler den type spørgsmål mere fleksibelt, end man i og for sig nu har set et par eksempler på, således at vi her kan sige, at den type af idrætsudøvere også har en mulighed for at dyrke idræt på højt niveau?
Brian Mikkelsen (KF), 2009-03-13:
Det er derfor, vi er gået videre med forslaget, som Dansk Folkeparti jo også fremsatte om aflytning på personen, fordi det vil lette politiets arbejde betragteligt og være et godt redskab i kampen mod i det her tilfælde banderne og rockerne, men også mod andre potentielle forbrydere.
Pernille Rosenkrantz-Theil (S), 2020-04-30:
Og det har der været, fordi der er en fælles erkendelse af, at hvis der ikke er skoledistrikter, og hvis man ikke fundamentalt set fra skolesystemets side går ind og tager stilling til, hvordan eleverne fordeler sig – det kan godt være, at der er frit valg til at prøve at komme ind på en anden skole, og at der er frit valg til at kunne vælge en friskole – så vil det kun være et frit valg for nogle, for man kan ikke som enkeltperson lave om på den sammensætning, der er.
Steen Gade (SF), 2012-05-24:
Den anden udfordring er så at blive koblet sammen med resten af Europas net, og det gør vi jo så ved Kriegers Flak med Tyskland, og forhåbentlig gør vi det i den her 8-årige periode, hvis jeg skal sige, hvad jeg ønsker, også i Nordsøen med nogle af nabolandene, sådan at vi får integrerede net i Europa, og så vi også får den afsætningsmulighed.
Per Stig Møller (KF), 2007-05-22:
Det er egentlig ikke sket før, at man har taget stilling til en folkeafstemning, før man kendte traktaten, så SF og Dansk Folkeparti – jeg tror også, Enhedslisten er enig i det, men i hvert fald de to partier – beder om, at vi leverer en vare, vi ikke tidligere har leveret.
Jann Sjursen (KRF), 2000-08-24:
Ved førstebehandlingen redegjorde jeg for Kristeligt Folkepartis syn på euroen, og som nogle af ordførerne formentlig vil kunne huske, pegede jeg i den forbindelse på både fordele og ulemper. Det gjorde jeg, fordi det for folketingsgruppen ikke entydigt er hverken en fordel eller en ulempe at være med i euroen.
Mattias Tesfaye (S), 2024-11-01:
Jeg er glad for, at vi er enige om at gennemføre det her tiltag, som jeg tror vil være til hjælp for mange voksne med ordblindhed, og vi vil med lovforslaget gøre det lettere for personer med ordblindhed at få den nødvendige hjælp og støtte gennem hele livet.
Kirsten Brosbøl (S), 2009-05-06:
Vi har forudsætningerne for det med dygtige og engagerede medarbejdere, der brænder for at levere den bedste service til borgerne, men hvis visionen skal realiseres, kræver det altså politisk vilje til både at sætte økonomi og handling bag ordene, og det er altså det, vi lægger op til med det her lovforslag.
Pernille Skipper (EL), 2014-12-18:
Jeg vil sådan set næsten ubetinget rose det her forslag, som jo netop handler om ikke at skabe voldsomt gode overskrifter, men at sørge for, at unge mennesker, der begår en kriminel handling, lader det være den sidste kriminelle handling, de begår, og samtidig også handler om at involvere et eventuelt offer for en kriminalitet i den proces i langt højere grad, end tilfældet er i dag.
Morten Bødskov (S), 2018-04-19:
Hvis der er et problem, og der er konstateret, at der er et problem, synes jeg, at det er en sag for Folketingets Præsidium at tage en diskussion om, hvorvidt der er behov for, at de rammer, som der er for ytringer i overværelse af Folketingets debatter, måske skal justeres, men det er der, vi synes at den første debat skal være, ikke med et forslag, som i alle henseender vil betyde fængsel i minimum 14 dage for at kaste en papirflyver ud heroppefra.
Marlene Harpsøe (DD), 2024-05-03:
Når man i regeringen nu internt er så uenige, kan jeg også blive lidt utryg ved, om den arbejdsgruppe, som man vil nedsætte, reelt bliver til noget, og hvis den ikke bliver til noget, er det jo også klart, at det bliver lidt svært for regeringen at komme med nogle reelle bud på, hvordan man løser det her.
Mette Thiesen (DF), 2023-11-03:
Vi har anbefalet og også kæmpet for i de forhandlinger, der var i sidste samling i forhold til en ny aftale om indfødsret, at man går tilbage til det, der var intentionen med grundloven, altså at man tildeler statsborgerskaber på en ordentlig måde, hvor man stemmer om hver enkelt, og hvor hvert folketingsmedlem sætter hånden på kogepladen i forhold til hvert enkelt menneske, som man tildeler dansk statsborgerskab.
Torsten Gejl (ALT), 2023-04-14:
Jeg kan godt i går have fulgt med i en tv-udsendelse, der har berørt mig dybt følelsesmæssigt, men jeg prøver at efterlade de følelser uden for Folketingssalen og se på, hvad der mest sker, hvad videnskaben siger, og hvad dem, der ikke bare har undersøgt 1, 2, 3 eller 4, men har undersøgt 1.000, siger.